b'\n_START_ARTICLE_\nUrai\n_START_SECTION_\nIstorija\n_START_PARAGRAPH_\nUr\xc5\xb3 tauta susidar\xc4\x97 dar prie\xc5\xa1inkiniu laikotarpiu ir yra kult\xc5\xabri\xc5\xa1kai bei fiziologi\xc5\xa1kai skirtinga nuo aplinkini\xc5\xb3 ke\xc4\x8duj\xc5\xb3 ir aimar\xc5\xb3 taut\xc5\xb3. N\xc4\x97ra \xc5\xbeinoma \xc5\xa1ios tautos kilm\xc4\x97, pagal vien\xc4\x85 i\xc5\xa1 teorij\xc5\xb3 urai yra tiesioginiai Piet\xc5\xb3 Amerikos krantus pasiekusi\xc5\xb3 polinezie\xc4\x8di\xc5\xb3 palikuonys, kiti autoriai juos bando kildinti i\xc5\xa1 Amazonijos ind\xc4\x97n\xc5\xb3. Prad\xc5\xbeioje jie gal\xc4\x97j\xc4\x99 atsikelti prie Uru Uru e\xc5\xbeero Bolivijoje, o v\xc4\x97liau prie Titikakos, kur palaipsniui asimiliavosi su ke\xc4\x8dujais ir aimarais. Dalis ur\xc5\xb3 ir dabar tebegyvena prie Bolivijos vandens telkini\xc5\xb3\xc2\xa0\xe2\x80\x93 Poopo e\xc5\xbeero, Koipasos lag\xc5\xabnos, Desaguadero up\xc4\x97s. Patys urai save vadina \xe2\x80\x9eSaul\xc4\x97s s\xc5\xabnumis\xe2\x80\x9c (Lupihaques)_NEWLINE_Tradicin\xc4\x97je ur\xc5\xb3 religijoje buvo svarbus M\xc4\x97nulio kultas, taip pat tik\xc4\x97ta Saul\xc4\x97s, \xc5\xbevaig\xc5\xbed\xc5\xbei\xc5\xb3 dievyb\xc4\x97mis, dvasiomis, globojan\xc4\x8diomis upes, \xc5\xbeemes, gyv\xc5\xabnus, laukus. Dabar urai i\xc5\xa1pa\xc5\xbe\xc4\xafsta krik\xc5\xa1\xc4\x8dionyb\xc4\x99.\n_START_SECTION_\nVeikla\n_START_PARAGRAPH_\nPagrindinis ur\xc5\xb3 verslas yra \xc5\xbevejyba (daugiausia gaudo dantkarpius, \xc5\xa1amus). Taip pat med\xc5\xbeioja pauk\xc5\xa1\xc4\x8dius (antis, flamingus, kirus), gano galvijus (net ir gyvenantys plaukiojan\xc4\x8diose salose). Ur\xc5\xb3 gyvenime labai svarbus augalas yra kaliforninis meldas (vadinamas totora), augantis e\xc5\xbeer\xc5\xb3 pakrant\xc4\x97se\xc2\xa0\xe2\x80\x93 i\xc5\xa1 jo urai statosi savo namus, gamina valtis, kuria salas, naudoja maistui. Moterys gerai \xc4\xafvald\xc5\xbeiusios tekstil\xc4\x97s amat\xc4\x85, taip pat pina suvenyrus i\xc5\xa1 meld\xc5\xb3. Dabar urai, ypa\xc4\x8d gyvenantys Titikakoje, ver\xc4\x8diasi turizmu, taip pat prekiauja su pakran\xc4\x8di\xc5\xb3 tautomis. Nors urai gerai i\xc5\xa1laik\xc4\x99 tradicin\xc4\xaf gyvenimo b\xc5\xabd\xc4\x85, jie n\xc4\x97ra nusistat\xc4\x99 prie\xc5\xa1 technologijas ir dalis naudojasi radijo imtuvais, yra \xc4\xafsireng\xc4\x99 saul\xc4\x97s baterijas, valtyse turi motorinius variklius.\n_START_SECTION_\nPlaukiojan\xc4\x8dios salos\n_START_PARAGRAPH_\n\xc5\xa0iaur\xc4\x97s vakarin\xc4\x97je Titikakos dalyje urai i\xc5\xa1 meld\xc5\xb3 yra sudar\xc4\x99 ~20 dirbtini\xc5\xb3 sal\xc5\xb3. Meldai palaipsniui tr\xc4\x99\xc5\xa1ta, tod\xc4\x97l salos nuolat turi b\xc5\xabti atnaujinamos naujais meldais. Tai tapo rimta problema i\xc5\xa1augus turist\xc5\xb3 srautui \xc4\xaf salas. Vienoje saloje paprastai gyvena nuo 3 iki 10 \xc5\xa1eim\xc5\xb3. Didesn\xc4\x97se salose yra mokyklos, ba\xc5\xbeny\xc4\x8dios, bendruomen\xc4\x97s namai. Nuo 2007\xc2\xa0m. Bolivijoje taip pat \xc4\xafrengtos 4 ur\xc5\xb3 salos.'